**Informatīvais ziņojums**

**„****Par Latvijas Mākslas akadēmijas projekta „Centrālās Baltijas jūras Modes dizaina asns” īstenošanu”**

Informatīvais ziņojums „Par Latvijas Mākslas akadēmijas projekta „Centrālās Baltijas jūras Modes dizaina asns” īstenošanu” (turpmāk – informatīvais ziņojums) sagatavots pēc Kultūras ministrijas iniciatīvas, lai Latvijas Mākslas akadēmijai rastu nepieciešamo līdzfinansējumu un 50% priekšfinansējumu Eiropas Savienības programmā „Eiropas Savienības sākuma līdzekļi stratēģijas īstenošanai Baltijas jūras reģionam” (turpmāk – programma) 2016.gadā.

Latvijas Mākslas akadēmijai programmas ietvaros tiek piešķirts sēklas finansējums detalizētai projekta „Centrālās Baltijas jūras Modes dizaina asns” (turpmāk – projekts) izstrādei, atbilstošu partneru meklēšanai, balstoties uz programmā iesniegto pieteikumu, lai iesniegtu jaunus projektus Eiropas Savienības programmās „Centrālā Baltijas programma 2014 – 2020” un „Baltijas jūras reģiona programma 2014 – 2020”.

Modes industrijai Latvijā ir liels potenciāls, to nosaka Latvijas Mākslas akadēmijas esošo un bijušo studentu sasniegumi pasaulē – zīmolu „Mare & Rols” darbība, Evijas Šaiteres 1.vieta modes dizaina konkursā „Modes nākotne Honkonga 2016”, kurā Eiropas augstskolām tika paredzētas vien četras finālistu pozīcijas u.c. Lai atbalstītu jaunos modes dizainerus un palīdzētu viņiem nodibināt jaunas ražotnes un starptautiskas kompānijas, tiek veidots Latvijas Mākslas akadēmijas sadarbības projekts ar Somijas Aalto Universitāti, Dizaina un arhitektūras mākslas skolu un Igaunijas Tallinas Inkubatoru. Projekta idejai ir potenciāls, tikai pietrūkst detalizētas izstrādes, sabalansēti projekta rezultatīvie rādītāji un ģeogrāfiski atbilstoši ieinteresētie partneri, kuri tiks meklēti šī projekta norises sēklas naudas mehānisma ietvaros. Sēklas naudas projekta finansējums ir neliels, paredz divu darbinieku – projektā nostrādāto stundu apmaksu, vizītes, tikšanos ar partneriem un semināru rīkošanu jauno partneru meklēšanai un piesaistei, kopumā plānots veikt tematiskus pētījumus, atbilstoši iecerētā projekta uzstādījumam. Projekta ietvaros nepieciešams sagatavot vismaz divus Eiropas Savienības programmās „Centrālā Baltijas programma 2014 – 2020” un „Baltijas jūras reģiona programma 2014 – 2020” iesniedzamus projektus.

Atbilstoši Augstskolu likuma 52.pantam un Ministru kabineta 2006.gada 12.decembra noteikumiem Nr.994 „Kārtība, kādā augstskolas un koledžas tiek finansētas no valsts budžeta līdzekļiem” Latvijas Mākslas akadēmija tiek finansēta no valsts budžeta, kurā nav paredzēti izdevumi ne projektu līdzfinansējumam, ne priekšfinansējumam, lai īstenotu iecerētās iniciatīvas.

Latvijas Mākslas akadēmija 2016.gada 19.aprīlī iesniedza Kultūras ministrijā vēstuli ar lūgumu piešķirt līdzfinansējumu un 50% priekšfinansējumu

programmas ietvaros atbalstītā projekta, jo, ņemot vērā ierobežotos pašu līdzekļus, kā arī programmas piešķirtā finansējuma izmaksas kārtību, Latvijas Mākslas akadēmija nevar nodrošināt projekta līdzfinansējumu no saviem finanšu resursiem.

Paredzētā projekta finansējuma apjoms un tā sadalījums:

Projekta (granta) kopējais budžets ir 49 900 *euro*, no kuriem Latvijas Mākslas akadēmijas kā partnera daļa ir 17 700 *euro*, tai skaitā 85% Eiropas Savienības finansējums 15 045 *euro* apmērā no kopējā projekta finansējuma un 15% valsts budžeta līdzfinansējums ir 2 655 *euro* apmērā no projekta finansējuma.

7 522,50  *euro*, tas ir 50% no Eiropas Savienība finansējuma 15 045 *euro*,jau ir ieskaitīti Latvijas Mākslas akadēmijai projekta īstenošanai. Lai nodrošinātu projekta īstenošanu noteiktajā termiņā, Latvijas Mākslas akadēmijai ir nepieciešams priekšfinansējums 7 522,50 *euro*, kuru Eiropas Savienība ieskaitīs pēc projekta sekmīgas īstenošanas, un līdzfinansējums 2 655 *euro*.

Līdz ar to kopējais maksimālais projekta īstenošanai nepieciešamais līdzfinansējuma un priekšfinansējuma apjoms no valsts budžeta 2016.gadā ir 10 177,50 *euro*.

Projekta īstenošanai Latvijas Mākslas akadēmijai nepieciešamā finansējuma sadalījums pa gadiem (*euro*):

|  |  |  |  |
| --- | --- | --- | --- |
| **Finansējuma avots un izmaksu veids** | **2016.gads** | **2017.gads** | **Kopā** |
| Eiropas Savienības finansējums (grants)  | 7 522,50 | 0 | 7 522,50 |
| Eiropas Savienības izdevumu priekšfinansējums no valsts budžeta) | 7 522,50 | 0 | 7 522,50 |
| Valsts budžeta līdzfinansējums | 2 655,00 | 0 | 2 655,00 |
| Kopā no valsts budžeta nepieciešamais finansējums | 10 177,50 | 0 | 10 177,50 |

2017.gadā plānots veikt priekšfinansējuma atmaksu valsts pamatbudžetā 7 522,50 *euro* apmērā. Projekta īstenotājs pēc projekta pabeigšanas minētos līdzekļus saņems kā ārvalstu finanšu palīdzību un veiks atmaksu valsts budžetā.

Projekts 17 700 *euro* apmērā tiktu īstenots budžeta programmā 69.00.00 „3.mērķa „Eiropas teritoriālā sadarbība” pārrobežu sadarbības programmu un pasākumu īstenošana”, apakšprogrammā 69.06.00 „3.mērķa "Eiropas teritoriālā sadarbība” pārrobežu sadarbības projekti”.

Kultūras ministrijas 2016.gada budžetā nav brīvu finanšu līdzekļu līdzfinansējuma nodrošināšanai, un no valsts budžeta finansētas iestādes var uzņemties papildu saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansēto projektu un pasākumu īstenošanai, ja ir pieņemts attiecīgs Ministru kabineta lēmums (Likuma par budžetu un finanšu vadību 24.panta trešā daļa).

**Projekta *„*Centrālās Baltijas jūras Modes dizaina asns” īstenošanai, programmas Eiropas Savienības sākuma līdzekļi stratēģijas īstenošanai Baltijas jūras reģionam ietvaros paredzēti 10 mēneši.**

**Ņemot vērā minēto, projekta „Centrālās Baltijas jūras Modes dizaina asns” īstenošanai 2016.gadā Latvijas Mākslas akadēmijai nepieciešams līdzfinansējums 10 177,50 *euro* apmērā, tai skaitā priekšfinansējums 7522,50 *euro* apmērā, kura atmaksu** **valsts pamatbudžetā plānots veikt 2017.gadā un 2 655 *euro* līdzfinansējuma daļa.**

Kultūras ministre D.Melbārde

Vīza: Valsts sekretārs S.Voldiņš

2016.08.09. 9:51

720

M.Ādiņa, 29995079

Mara.Adina@lma.lv